ביום זה, ה \_\_\_\_\_ בחודש \_\_\_\_\_ בשנת \_\_\_\_\_, כאשר לוח השנה הירחי מתקרב אל נקודת השוויון ואל ראש השנה, בנוכחות בני משפחה וחברים קרובים ורחוקים, \_\_\_\_\_ ו \_\_\_\_\_ מתחייבים בשמחה לשותפות אוהבת וחוברים זה לזו באיחוד מקודש.

אנו נשבעים להתייחס זו לזה, לרעינו ולסביבתנו בכבוד ומתוך כוונה. אנו מתחייבים לחלוק זו עם זה בחופשיות את הזמן, המאמץ והכסף שלנו. אנו מתחייבים להזין, להלביש, להעניק מחסה ולנחם האחת את השני באופן אחראי ככל שאפשר. התברכנו בשולחן עמוס בכל טוב, ואנו מתחייבים לאסוף סביבו בני משפחה, חברים ואת כל הזקוקים. נפעל ביחד למען עתיד צודק יותר, ונגלה אחריות משותפת למטרותינו ולערכינו.

אנו מתחייבים לחלוק באופן שוויוני את ההחלטות והמחויבויות הכרוכות בחיים משותפים. אנו נשבעים לתמוך זו בזה כדי להישאר בריאים וחזקים, ולספק טיפול רגיש בעת הצורך. אנו מבטיחים להזכיר זו לזה להישאר מחוברים לקרקע, לנשום ולהיות אסירי תודה. היה ונבורך בילד, וגם אם לא, אנו מתחייבים להגביר יופי ואהבה ללא תנאים בעולם ולהקים בית מלא שמחה ושופע צחוק, למידה ושירה. אנו מתחייבים לחגוג ולשאוב השראה הן מהמסורת היהודית והן מהמסורת הקוויקרית.

בעתות קושי, אנו מבטיחים לנהל שיחות כנות המבוססות על סבלנות וחמלה. אנו מסכימים לפנות לעזרה ולייעוץ אם אחד מאיתנו יחשוב שיש בכך צורך. אנו מתחייבים לתהליך מלא כוונה של התבוננות ושיח אם לא נהיה עוד מסוגלים לקיים את ההבטחות שבהסכם זה. אנו מתחייבים לשוב ולבחון נדרים אלו שכן אנו מכירים בכך ששינוי וצמיחה הם בלתי נמנעים.

בעודנו ניזונים מאיחודנו זה, מי ייתן ונשמותינו ילבלבו, כשרונותינו יפרחו, וחלומותינו ישאו פרי. מסמך זה שריר וקיים עם החתימות שלהלן.